DA Den Europæiske Unions Tidende C 353/6

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 353/05)

Denne offentliggørelse giver ret til at gøre indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN ÆNDRING AF VARESPECIFIKATIONEN FOR BESKYTTEDE OPRINDELSESBETEGNELSER/BESKYTTEDE GEOGRAFISKE BETEGNELSER, SOM IKKE ER AF MINDRE OMFANG

Ansøgning om en ændring i overensstemmelse med artikel 53, stk. 2, første afsnit, i forordning (EU) nr. 1151/2012

»KARLOVARSKÝ SUCHAR«

EU-NR.: CZ-PGI-0105-01344 — 15.6.2015

BOB ( ) BGB ( X )

1. Ansøgende sammenslutning og legitim interesse

Karlovarská pekárna Trend s.r.o. Slepá 517/1 360 05 Karlovy Vary ČESKÁ REPUBLIKA Tlf. +420 774455807 E-mail: jaros@karlovarskapekarna.cz

Den legitime interesse skyldes, at ansøgeren er eneproducent i området. Se flere oplysninger i teksten.

2. Medlemsstat eller tredjeland

Tjekkiet

3. Afsnit i varespecifikationen, som berøres af ændringen

— ☐ Produktets betegnelse — ☒ Beskrivelse — ☐ Geografisk område — ☒ Bevis for oprindelse — ☒ Fremstillingsmetode — ☒ Tilknytning — ☐ Mærkning — ☐ Andet [angiv nærmere]

4. Type ændring(er)

— ☒ Ændring af varespecifikationen for en registreret BOB eller BGB, som ikke anses for at være af mindre omfang i overensstemmelse med artikel 53, stk. 2, tredje afsnit, i forordning (EU) nr. 1151/2012. — ☐ Ændring af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende), og som ikke anses for at være af mindre omfang i overensstemmelse med artikel 53, stk. 2, tredje afsnit, i forordning (EU) nr. 1151/2012.

5. Ændring(er)

I. Beskrivelse af produktet:

I det syvende afsnit i punkt 4.2 i varespecifikationen »Fysisk-kemiske egenskaber« erstattes sætningen »Gennemsnitlig værdi pr. 100 g produkt — Karlovarský suchar special« af »Mindste mængde indhold pr. 100 g produkt: »Karlovarský suchar special««. Tallene for de forskellige indholdsstoffer ændres som følger:

Tørstof: min. 90 g

Protein: min. 10 g

Fedt: min. 1,7 g

Kulhydrater: min. 64,1 g

Energiværdi: 1 400-1 570 kJ

Punkt 3.2 i enhedsdokumentet affattes i overensstemmelse dermed.

II. I det ottende afsnit i punkt 4.2 i varespecifikationen erstattes sætningen »Gennemsnitlig værdi pr. 100 g produkt — Karlovarský suchar dietní« af »Mindste mængde indhold pr. 100 g produkt: »Karlovarský suchar dietní««. Tallene for de forskellige indholdsstoffer ændres som følger:

Tørstof: min. 90 g

Protein: min. 10 g

Fedt: min. 1,5 g

Kulhydrater: min. 63,9 g

Energiværdi: 1 370-1 550 kJ

I det tiende afsnit »Mikrobiologiske egenskaber« i punkt 4.2 slettes »et godt stykke« fra den tredje sætning »I alle parametre er resultaterne negative eller ligger et godt stykke under normen.« Den femte sætning »Produktets mikrobiologiske egenskaber skal stemme overens med denne retsakt: dekret nr. 132/2004 sml., om mikrobiologiske krav til fødevarer, kontrolmetode og evaluering.« erstattes af »Produktets mikrobiologiske egenskaber skal svare til den gældende lovgivning.«

I det ellevte afsnit i punkt 4.2 »Karlovarský suchar special:« slettes ordene »drikkevand« og »kildesalt fra Karlovy Vary«.

I det trettende afsnit i punkt 4.2 erstattes sætningen »Produktet sælges i kartonæsker med et indhold på 200 g« af »Produktet sælges i emballage med indhold med forskellig vægt«.

Punkt 3.2 og 3.3 i enhedsdokumentet affattes i overensstemmelse dermed.

Begrundelse for ændringerne i I og II

De angivne værdier for mængderne af det forskellige indhold af Karlovarský suchar special og Karlovarský suchar dietní erstattes af et højere minimumsindhold af tørstoffer og et lavere indhold af fedt og sukker.

Det højere minimumsindhold af tørstoffer skyldes bedre opbevarings- og transportteknologi, hvilket betyder, at produktet ikke optager yderligere fugt. Det lavere indhold af fedt og sukker skyldes de moderne kostkrav under hensyntagen til, at ristet brød opfattes og anvendes som diætetiske fødevarer. Det lavere indhold af fedt og sukker har medført en lavere energiværdi, navnlig for Karlovarský suchar dietní. De intervaller, som oprindeligt er angivet for de forskellige indholdsstoffer, er erstattet af foreskrevne minimumsmængder som følge af en strømlining af kontrolmekanismerne, og der er normalt ikke nogen betydelig stigning i disse værdier, da ovennævnte energiværdi skal fastholdes.

III. Bevis for oprindelse

Der er behov for flere mindre ændringer til punkt 4.4 i varespecifikationen.

I den anden sætning i det første afsnit slettes ordene »kildesalt fra Karlovy Vary«.

Den første sætning i det andet afsnit ændres: »Hver sjette måned foretager en teknolog fra firmaet en intern kontrol for at sikre, at varespecifikationen overholdes.« erstattes af »En teknolog fra firmaet foretager en intern kontrol for at sikre, at varespecifikationen overholdes i overensstemmelse med HACCP.«

I den anden sætning i det tredje afsnit slettes ordene »de kritiske punkter«.

I det femte afsnit om »Individuelle kontrolpunkter« under »Sigtning af korn« slettes ordene »fysisk kontrol«. Punktet »— opløsning af fedt (synlig kontrol af urenheder)« slettes også fra dette afsnit.

I det sjette afsnit »Hovedbestemmelser« erstattes »i overensstemmelse med gennemførelsesdekret nr. 852/2004 og 178/2002« af ordene »i overensstemmelse med den gældende lovgivning«.

I det syvende afsnit »Mikrobiologisk kontrol« erstattes den første sætning »Der udtages prøver til mikrobiologisk analyse mindst 1× om pr. år« af »Der udtages prøver til mikrobiologisk analyse i overensstemmelse med HACCP-systemet.« I den fjerde sætning slettes ordet »godt«. Den femte sætning »Produktets mikrobiologiske egenskaber skal stemme overens med dette gennemførelsesdekret: dekret nr. 132/2004 coll., om mikrobiologiske krav til fødevarer, kontrolmetode og evaluering.« erstattes af »Mikrobiologiske egenskaber vurderes på grundlag af den gældende lovgivning.«

Begrundelse for ændringerne under III

Den interne kontrol for at sikre, at varespecifikationen overholdes, erstattes af løbende HACCP-overvågning.

Kontrol af opløsningen af fedt er slettet, eftersom råvareproduktionen er blevet moderniseret, og producenter og leverandører garanterer produktkvalitet ved hjælp af kvalitetscertifikater.

IV. Fremstillingsmetode

Der skal foretages flere mindre ændringer til punkt 4.5 i varespecifikationen.

I andet afsnit slettes ordene »kildesalt fra Karlovy Vary« i parenteserne.

Sætningen »Kildesalt fra Karlovy Vary er en blanding af natriumsulfat, kaliumsulfat og natriumbikarbonat« slettes.

I det femte afsnit om »Blanding« erstattes den anden og tredje sætning »Efter afmåling af de forskellige råvarer blandes disse i et trug med varmt vand med en indledende gæringstemperatur på ca. 27 °C. Med en æltemaskine æltes en mellemfast dej, som lægges til hævning med en dejtemperatur på 27-30 °C i ca. 60-80 minutter.« af »Efter afmåling af de forskellige råvarer blandes disse i et trug med vand. Med en æltemaskine æltes en mellemfast dej, som lægges til hævning med en dejtemperatur på 20-30 °C i ca. 20-40 minutter.«

I det sjette afsnit »Opdeling« erstattes sætningen »Efter modning skærer en maskine dejen i skiver på 1,10-1,15 kg, som formes til lange tynde brød og placeres i smurte forme (formes efter formen).« af »Efter modning formes dejen til brød, som derefter opdeles og placeres i smurte forme (formes efter formen).«

I det syvende afsnit »Hævning« erstattes sætningen »Brødene stilles til hævning i ca. 60 minutter ved en hævetemperatur på 35-40 °C og en fugtighed på 70-75 %.« af »Brødene stilles til hævning i ca. 60 minutter ved en hæveovnstemperatur på 35-40 °C og en fugtighed på 70-80 %.«

I det ottende afsnit »Bagning« erstattes sætningen »Efter hævningen anbringes brødene i forme uden låg og bages i en herdovn med dampsystem ved 220-230 °C i 35-45 minutter ved en temperatur på 280-300 °C.« af »Efter hævningen anbringes brødene i forme med låg og bages i en herdovn med dampsystem eller en rotationsovn ved en temperatur på 220-240 °C og bages i 35-45 minutter ved en temperatur på 200-230 °C.«

I det tiende afsnit »Skiveskæring« erstattes sætningen »Brødene skæres i 13,5 mm tykke skiver i en maskine.« af »Brødene skæres i skiver i en maskine.«

I det ellevte afsnit »Ristning« erstattes sætningen »Skiverne lægges direkte på et bånd, hvor de ristes i 12 minutter ved en ristetemperatur på 200-210 °C og en brændertemperatur på 280-300 °C« af »Skiverne lægges vandret på et bånd eller bageplader, hvor de ristes i ca. 8-12 minutter ved en bagetemperatur på 200-210 °C.«

I det tolvte afsnit »Afkøling og pakning« erstattes sætningen »De ristede skiver anbringes i skuffer og emballeres efter en passende afkøling i en aluminiumsindpakning forsynet med et beskyttelsespapir. De således indpakkede ristede brød anbringes i små fortrykte kartonæsker, som igen emballeres i store æsker. Produktet vejer 200 g, med en tolerance på 7 %.« af »De ristede skiver sættes i holdere og emballeres efter en passende afkøling i en indpakning forsynet med et mærkat eller en fortrykt indpakning eller i æsker med forskellig vægt.«

Punkt 3.4 i enhedsdokumentet affattes i overensstemmelse dermed.

Begrundelse for ændringerne i IV

Med hensyn til de slettede henvisninger til kildesalt fra Karlovy Vary i andet afsnit henvises til begrundelsen for ændringerne under V.

Da temperaturen på de anvendte råvarer og mængden af den blandede dej ikke altid er de samme, ændres parametrene for vandets temperatur, gæringen, blandingstiden, dejtemperaturen og hævetiden.

Med hensyn til opdeling slettes henvisningen til tykkelse, da denne afhænger af størrelsen af de anvendte bageforme.

Med hensyn til hævning tilføjes oplysningerne om fugtighed, fordi der anvendes bageforme med låg. Der kræves en ret høj fugtighed, for at dejen kan hæve ordentligt i bageforme med låg.

Med hensyn til bagning skal dejen placeres i bageforme med låg for at sikre, at skiverne har den samme størrelse. Som følge af udviklingen inden for ovndesign nævnes en anden mulig ovntype, nemlig en rotationsovn. Ovnens starttemperatur er højere, fordi temperaturen falder med omkring 10 °C, når der lukkes damp ind i de anvendte bageovne. Bagetemperaturen ændres, fordi moderne udstyr er mere effektivt og bruger mindre strøm, hvilket er både mere økonomisk og mere miljøvenligt.

Hvad angår skiveskæring slettes henvisningen til skivernes tykkelse, da dette ikke har nogen indvirkning på produktkvaliteten.

Med hensyn til ristning anvendes der nu mere moderne ovne. Ovne med transportbånd anvendes nu kun sjældent, og i rotationsovne anvendes bageplader. Ristetiden ændres, da denne afhænger af den mængde brød, der ristes. Henvisningen til brændernes temperatur slettes, da dette ikke har nogen indvirkning på produktkvaliteten.

Hvad angår emballage, ses der nu en større variation for at opfylde forbrugernes behov.

V. Tilknytning

Den sidste sætning i det andet afsnit i punkt 4.6 »Tilknytning« i varespecifikationen »Såvel anvendelsen af lokale råvarer (vand fra Karlovy Vary, kildesalt fra Karlovy Vary) som de lokale traditioner og erfaringer bidrager til produktets kvalitet.« erstattes af »Såvel anvendelsen af lokale råvarer (vand fra Karlovy Vary) som de lokale traditioner og erfaringer bidrager til produktets kvalitet.«

Den første sætning i tredje afsnit »Produktet indeholder mineralvand fra Karlovy Vary samt, for så vidt angår »Karlovský suchar special«, kildesalt fra Karlovy Vary.« erstattes af »Produktet indeholder mineralvand fra Karlovy Vary.« I den sidste sætning i dette afsnit slettes ordene »kildesalt fra Karlovy Vary«.

Punkt 5 i enhedsdokumentet affattes i overensstemmelse dermed.

Begrundelse for ændringerne i V

Da den oprindelige varespecifikation blev udarbejdet, blev kildesalt fra Karlovy Vary fremstillet ved hjælp af en særlig teknologi, nemlig nanofiltrering, som ikke længere anvendes. Kildesalt fra Karlovy Vary har nu andre parametre, da det fremstilles sporadisk og ved hjælp af andre metoder. Det synes derfor passende at erstatte kildesalt fra Karlovy Vary og de stoffer, det indeholder, med kildevand fra Karlovy Vary uden tilsætning af drikkevand. Dette påvirker på ingen måde produktets smag eller andre egenskaber.

ENHEDSDOKUMENT

»KARLOVARSKÝ SUCHAR«

EU-NR.: CZ-PGI-0105-01344 — 15.6.2015

BOB ( ) BGB ( X )

1. Titel

»Karlovarský suchar«

2. Medlemsstat eller tredjeland

Tjekkiet

3. Landbrugsproduktets eller fødevarens specificitet

3.1. Produkttype

Gruppe 2.4: Brød, wienerbrød, kager, kiks, og andet bagværk samt konfekturevarer.

3.2. Beskrivelse af det produkt, som navnet i punkt 1 henviser til

Der produceres i øjeblikket to typer »Karlovarský suchar«: »Karlovarský suchar special« og »Karlovarský suchar dietní«.

Form: små skiver brød, af regelmæssig form, svarende til den form, hvori produktet er bagt.

Udseende: jævnt porøs, gennembagt, ren, sprød, ret tør, må ikke være sveden eller indeholde fremmede stoffer

Farve: gyldenbrun, uden at være mørk.

Smag: fin smag af bagværk, må ikke være hverken bitter eller sur eller have nogen anden fremmed smag.

Lugt: naturlig lugt af bagværk, må ikke have en harsk lugt eller nogen anden fremmed lugt.

Fysisk-kemiske egenskaber:

Mindste mængde indhold pr. 100 g produkt — »Karlovarský suchar special«

Tørstof: min. 90 g

Protein: min. 10 g

Fedt: min. 1,7 g

Kulhydrater: min. 64,1 g

Energiværdi: 1 400-1 570 kJ

Mindste mængde indhold pr. 100 g produkt — »Karlovarský suchar dietní«

Tørstof: min. 90 g

Protein: min. 10 g

Fedt: min. 1,5 g

Kulhydrater: min. 63,9 g

Energiværdi: 1 370-1 550 kJ

De markedsføres i en indpakning forsynet med et mærkat eller en fortrykt indpakning eller i æsker med forskellig vægt.

3.3. Foder (kun for produkter af animalsk oprindelse) og råvarer (kun for forarbejdede produkter)

»Karlovarský suchar special«: hvedemel, mineralvand fra Karlovy Vary, melforbedrende stoffer, sukker, størknet vegetabilsk fedt, gær, spisesalt, æggeblomme i pulverform.

»Karlovarský suchar dietní«: hvedemel, mineralvand fra Karlovy Vary, drikkevand, melforbedrende stoffer, størknet vegetabilsk fedt, gær, spisesalt.

Mineralvandet fra Karlovy Vary er et kulsyre-, sulfat, klor- og natriumholdigt mineralvand med en samlet mineralisering på omkring 6,45 g/l og et mineralindhold på mellem 560 og 980 mg/l.

3.4. Specifikke etaper af produktionen, som skal finde sted i det afgrænsede geografiske område

De afgørende råvarer (mineralvand fra Karlovy Vary) stammer fra det afgrænsede geografiske område. Forarbejdningen af råvarerne, alle fremstillingsetaperne og emballeringen foregår i det afgrænsede område.

Fremstillingsprocessen for »Karlovarský suchar« er som følger:

Dejen forberedes på en direkte måde. Efter afmåling af de forskellige råvarer blandes disse i et trug med vand. Med en æltemaskine æltes en mellemfast dej, som lægges til hævning. Efter modning skærer en maskine dejen i skiver, som formes til brød, der derefter opdeles i portioner og placeres i smurte forme, hvor de hæver. Efter hævningen anbringes brødene i forme med låg og bages i en herdovn med dampsystem eller en rotationsovn. Efter bagningen tages produkterne ud af formene og lægges til afkøling på vogne. De skæres derefter i skiver, som anbringes på et bånd eller en bageplade, hvor de ristes. De ristede skiver anbringes i holdere og emballeres efter en passende afkøling.

3.5. Særlige regler vedrørende udskæring, rivning eller emballering osv. af det produkt, som det registrerede navn henviser til

Produktet skal emballeres på produktionsstedet som følge af produktets skrøbelighed og dets følsomhed over for omgivende fugt og med henblik på at gøre det lettere at spore produktet.

3.6. Særlige regler vedrørende mærkning af det produkt, som det registrerede navn henviser til

Betegnelsen »Karlovarský suchar« skal være angivet på emballagen. Bortset herfra er mærkningen ikke omfattet af noget særligt krav med hensyn til placering, typer, farve osv.

4. Afgrænsning af det geografiske område

Område i regionen Karlovy Vary afgrænset af kommunerne Karlovy Vary — Šemnice — Kyselka — Velichov — Ostrov — Hroznětín — Mezirolí — Stará Role — Karlovy Vary, og omfattende nævnte kommuner.

5. Tilknytning til det geografiske område

Det afgrænsede geografiske område hænger historisk naturligt sammen med kurbade og mineralvandskilder og vand. Vand fra Karlovy Vary er berømt og unikt som følge af dets egenskaber og stammer fra en mineralvandskilde i Karlovy Vary, som er blandt de største og mest kendte mineralvandsområder i verden. Det forhold, at kilderne udspringer netop på ovennævnte sted skyldes en forkastning i jordskorpen og et sammenstød af store brudlinjer i området omkring Karlovy Vary.

Karlovarský suchars særpræg skyldes navnlig dets omdømme og mangeårige tradition med fremstilling i det afgrænsede geografiske område omkring Karlovy Vary, dets sprødhed, fordøjelsesfremmende egenskaber og kostmæssige fordele.

Fabrikanten har i årtier anvendt en traditionel fremstillingsmetode for Karlovarský suchar, som udelukkende finder sted i det afgrænsede geografiske område, som er defineret i punkt 4. Der er tale om et produkt, som foruden kurbadene og mineralvandet anses for at være en del af Karlovy Varys særpræg. Det er en del af grunden til dette kursteds verdensberømmelse.

Produktet indeholder mineralvand fra Karlovy Vary, som skal være frisk. Mineralvandet fra Karlovy Vary styrker og fremmer fordøjelsen samt tarmenes evne til optagelse af næring.

Årsagsforbindelsen mellem det geografiske område Karlovy Vary og Karlovarský suchar kan ses i den historiske tilknytning mellem fremstillingen af Karlovarský suchar i det afgrænsede geografiske område og anvendelsen af lokalt mineralvand i fremstillingen. Karlovy Vary er et kursted, som er berømt for sit helbredende vand. Derudover er der en mangeårig tradition — og dermed lokal erfaring — med at fremstille Karlovarský suchar, der anvendes i kostprogrammer som led i kurbehandlingen.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

http://www.upv.cz/dms/vestnik/vestnik_spolecny/2014/vestnik_50-2014.pdf#page=143

Den Tjekkiske Republiks statstidende nr. 50 af 10.12.2014, s. 143 ff.

(1) EUT L 343 af 14.12.2012, s. 1.